钦定古今图书集成/明伦汇编/官常典/第565卷 > 吴延祚
## 钦定古今图书集成/明伦汇编/官常典/第565卷 > 吴延祚

按《宋史》本传：“延祚，字庆之，并州太原人。少颇读书，事
周祖为亲校。广顺初，授庄宅副使，迁内军器库使，知
怀州，入为皇城使。会天平符彦卿移镇大名，以延祚
权知郓州。世宗即位，迁右羽林将军，充内客省使。未
几，拜宣徽北院使。世宗征刘崇，为北面都巡检使。师
还，权判澶州。归阙，加右监门卫大将军，俄迁宣徽南”
院使，判河南府，知西京留守事。汴河决，命延祚督丁
壮数万塞之。因增筑堤防，自京城至临淮，数旬讫工。
世宗北征，权东京留守。是夏，河决郑州原武县，命延
祚发近县丁壮二万馀塞之。师还，以延祚为左骁卫
上将军、检校太傅，充枢密使。恭帝即位，加检校太尉。
宋初，加同中书门下二品，以其父名璋，故避之。会李
筠叛，延祚白太祖曰：“潞城喦险，且阻大行，贼据之，未
易破也。筠素勇而轻，若速击之，必离上党，来邀我战，
犹兽亡其薮，鱼脱于渊，因可擒矣。”太祖遂亲征，以延
祚留守东京，兼判开封府。筠果领兵来战泽州南，其
众败走。及讨李重进，又为东京留守。建隆三年夏，帝
谓之曰：“卿掌枢务，有年于兹，与卿秦州，以均劳逸。明
日制出，恐卿以离朕左右为忧，故先告卿。”即以为雄
武军节度。先是，秦州夕阳镇西北接大薮，多材植，古
伏羌县之地。高防知州日，建议就置采造务，调军卒
分番取其材以给京师。西夏酋长尚波于率众争夺，
颇伤役卒，防捕系其党，以状闻。上令延祚代防，赍诏
赦尚波于等，夏人感悦。是年秋，以伏羌地来献。乾德
二年来朝，改镇京兆。开宝四年，长春节来朝。俄遇疾，
车驾临问，命爇艾炙其腹，遣中使王继恩监视之。未
几卒，年五十四。赠侍中，官给葬事。延祚谨厚寡言，性
至孝，居母丧，绝水浆累日。好学，聚书万馀卷。治家严
肃，尤崇奉释氏。子元辅、元载、元范、元扆、元吉、元庆。